Document ID: 32011D0207

A BIZOTTSÁG HATÁROZATA
(2011. március 29.)
az Atlanti-óceán keleti része és a Földközi-tenger kékúszójútonhal-állományának helyreállításával kapcsolatos egyedi ellenőrzési és vizsgálati program létrehozásáról
(az értesítés a C(2011) 1984. számú dokumentummal történt)
(2011/207/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika szabályainak betartását biztosító közösségi ellenőrző rendszer létrehozásáról szóló, 2009. november 20-i 1224/2009/EK tanácsi rendeletre (1) és különösen annak 95. cikkére,
mivel:
(1)
Az Atlanti Tonhal Védelmére Létrehozott Nemzetközi Bizottság (ICCAT) 2006-ban többéves helyreállítási tervet fogadott el az Atlanti-óceán keleti része és a Földközi-tenger kékúszójútonhal-állományára vonatkozóan. Az említett helyreállítási tervet az 1559/2007/EK tanácsi rendelet (2) ültette át az uniós jogba.
(2)
A helyreállítási tervet az ICCAT 2008. november 24-én módosította a 08-05 számú ajánlással. A módosított helyreállítási tervet a 302/2009/EK tanácsi rendelet (3) ültette át az uniós jogba.
(3)
A módosított többéves terv teljes körű végrehajtása érdekében a 2009/296/EK bizottsági határozat (4) egy kétéves, 2009. március 15-től2011. március 15-ig tartó időszakra szóló egyedi ellenőrzési és vizsgálati programot hozott létre.
(4)
Az Atlanti-óceán keleti része és a Földközi-tenger kékúszójútonhal-állományára vonatkozó helyreállítási tervhez kapcsolódó, a 2009/296/EK határozattal létrehozott egyedi ellenőrzési és vizsgálati program érvényessége 2011. március 15-én lejárt. A program folytonosságának biztosítása és az ICCAT 10-04 számú ajánlásában szereplő egyes - különösen az előírt halászati és vizsgálati tervek korai benyújtására vonatkozó - rendelkezések azonnali végrehajtása érdekében indokolt új bizottsági határozatot elfogadni.
(5)
Az új egyedi ellenőrzési és vizsgálati programot a 2011. március 15. és 2014. március 15. közötti időszakra vonatkozóan kell létrehozni. A program alkalmazása révén kapott eredményeket a tagállamokkal együttműködésben időszakosan értékelni kell.
(6)
A kékúszójútonhal-halászat uniós szintű ellenőrzésének és vizsgálatának összehangolása érdekében helyénvaló közös szabályokat megállapítani az érintett tagállamok illetékes hatóságai által végzendő ellenőrzési és vizsgálati tevékenységek tekintetében, továbbá indokolt, hogy a tagállamok nemzeti ellenőrzési cselekvési programokat fogadjanak el a közös szabályoknak való megfelelés érdekében. E célból meg kell határozni az ellenőrzési és vizsgálati tevékenységek intenzitásának referenciamutatóit, továbbá meg kell állapítani az ellenőrzési és vizsgálati prioritásokat és eljárásokat.
(7)
Annak érdekében, hogy a jogsértések ne maradjanak következmények nélkül, e határozattal célszerű többek között olyan eljárásokat létrehozni, amelyek segítségével az érintett hatóságok az 1224/2009/EK rendelet 117. cikkével összhangban kicserélhetik egymás között a megfelelő információkat.
(8)
A közös ellenőrzési és felügyeleti intézkedéseket a 768/2005/EK tanácsi rendelettel (5) létrehozott Közösségi Halászati Ellenőrző Hivatal (CFCA) által kidolgozott közös alkalmazási tervek alapján kell végrehajtani.
(9)
Az e határozatban előírt intézkedések összhangban vannak a Halászati és Akvakultúraágazati Bizottság véleményével,
ELFOGADTA EZT A HATÁROZATOT:
I. FEJEZET
ÁLTALÁNOS RENDELKEZÉSEK
1. cikk
Tárgy
Ez a határozat egyedi ellenőrzési és felügyeleti programot hoz létre az Atlanti-óceán keleti része és a Földközi-tenger kékúszójútonhal-állományának helyreállítására vonatkozó, az Atlanti Tonhal Védelmére Létrehozott Nemzetközi Bizottság (ICCAT) által 2006-ban létrehozott, a 302/2009/EK rendelettel átültetett, a legutóbb a 2010. november 27-i, 10-04 számú ICCAT-ajánlással módosított többéves helyreállítási terv összehangolt végrehajtása érdekében.
2. cikk
Időbeli és területi hatály
Az egyedi ellenőrzési és vizsgálati program 2014. március 15-ig alkalmazandó az ICCAT-egyezmény hatálya alá tartozó területen.
3. cikk
Alkalmazási kör
Az egyedi ellenőrzési és vizsgálati program az alábbiak ellenőrzésére és vizsgálatára terjed ki:
1.
a halászhajókkal és csapdákkal folytatott valamennyi halászati tevékenység, beleértve a járulékos fogásokat és a közös halászati műveleteket;
2.
valamennyi fogási, kirakodási, áthelyezési, átrakási és ketrecbehelyezési művelet;
3.
a kékúszójú tonhal ketrecbe helyezésével, hizlalásával, tenyésztésével, lehalászásával vagy feldolgozásával és/vagy a kékúszójú tonhalból készült termékek kereskedelmével - beleértve a belső kereskedelmet, a behozatalt, kivitelt, újrakivitelt, szállítást és raktározást - foglalkozó halgazdaságok vagy piaci szereplők valamennyi kapcsolódó tevékenysége;
4.
sporthorgászat és szabadidős horgászat.
II. FEJEZET
CÉLOK, PRIORITÁSOK, REFERENCIAMUTATÓK ÉS ELJÁRÁSOK
4. cikk
Célkitűzések
Az ellenőrzési és vizsgálati tevékenységek az alábbi rendelkezéseknek való megfelelést hivatottak biztosítani:
1.
a 302/2009/EK rendelet 4. cikkében előírt éves halászati tervek;
2.
a felderítő repülőgépeknek vagy helikoptereknek a kékúszójú tonhal felkutatására történő használatára vonatkozó tilalom a 302/2009/EK rendelet 8. cikkében előírtak szerint;
3.
a halászati és tenyésztési kapacitásra vonatkozó intézkedések a 302/2009/EK rendelet 5. és 6. cikkében előírtak szerint;
4.
a tagállami megfigyelő programokat is beleértve bármely uniós megfigyelő program és a ICCAT regionális megfigyelő program végrehajtása a 10-04 számú ICCAT-ajánlás 90., 91. és 92. pontjában, valamint 7. mellékletében előírtak szerint;
5.
az engedéllyel rendelkező és egyéb halászhajók adatainak rögzítésére vonatkozó szabályok a 302/2009/EK rendelet 14. és 15. cikkében előírtak szerint;
6.
a kékúszójú tonhal halászatára vonatkozó különleges technikai intézkedések és feltételek a 10-04 számú ICCAT-ajánlásban előírtak szerint, különös tekintettel a halak legkisebb kifogható méretére vonatkozó szabályokra és a kapcsolódó feltételekre;
7.
a fogásokra vonatkozó mennyiségi korlátozások és az azokhoz kapcsolódó bármilyen különleges feltétel, beleértve a kvótafelhasználás nyomon követését, a 10-04 számú ICCAT-ajánlásban előírtak szerint;
8.
a kékúszójú tonhal tekintetében alkalmazandó adatrögzítési szabályok a 10-04 számú ICCAT-ajánlásban előírtak szerint.
5. cikk
Prioritások
A különféle halászeszköz-kategóriák az éves halászati terv alapján különböző prioritási szintbe tartoznak. Emiatt minden tagállam egyedi prioritásokat határoz meg.
6. cikk
Referenciamutatók
A vizsgálati referenciamutatókat az I. melléklet állapítja meg.
7. cikk
Eljárások
Az ellenőrzési és vizsgálati tevékenységeket az alábbi eljárási rendelkezéseknek megfelelően kell végrehajtani:
1.
az ICCAT közös nemzetközi vizsgálati rendszere a 10-04 számú ICCAT-ajánlás 99., 100. és 101. pontjában, valamint 8. mellékletében előírtak szerint;
2.
a vizsgálati módszertan a 10-04 számú ICCAT-ajánlásban előírtak szerint, különös tekintettel annak 8. mellékletére;
3.
a tisztviselők által követendő, e határozat II. mellékletében megállapított eljárások;
4.
a tagállamok által követendő, e határozat 8-13. cikkében megállapított eljárások.
8. cikk
Közös eljárások
A 12. cikkben említett tagállamok gondoskodnak arról, hogy más érintett tagállamok tisztviselői meghívást kapjanak a közös vizsgálati és felügyeleti tevékenységeken való részvételre, és felügyeleti műveletekbe bevont járműveikre vonatkozóan közös műveleti eljárásokat dolgozzanak ki.
9. cikk
Értesítés a felügyeleti és vizsgálati tevékenységekről
(1) Az a tagállam, amely közös alkalmazási terv keretében egy másik tagállam joghatósága alá tartozó vizeken halászati tevékenységben részt vevő hajókat kíván felügyelni és megvizsgálni, szándékáról értesíti az érintett parti tagállam által kijelölt, az 1042/2006/EK bizottsági rendelet (6) 3. cikkében említett kapcsolattartási pontot és a CFCA-t.
(2) A (1) bekezdésben említett értesítésnek a következő információkat kell tartalmaznia:
a)
a vizsgálatot végző hajók és repülőgépek típusa, neve és hívójele az 1042/2006/EK rendelet 6. cikkében említett jegyzék alapján;
b)
a felügyeleti és vizsgálati tevékenységek végzésének helye szerinti területek;
c)
a felügyeleti és vizsgálati tevékenységek időtartama.
10. cikk
A jogsértésekre vonatkozó információk
Az 1224/2009/EK rendelet 82. és 83. cikkében előírtakon túlmenően azok a tagállamok, amelynek tisztviselői a 3. cikkben felsorolt vizsgálati tevékenységek végrehajtása során bármilyen jogsértést tárnak fel, az érintett harmadik országot és a Bizottságot haladéktalanul értesítik a vizsgálat időpontjáról és a jogsértés részleteiről.
11. cikk
Súlyos jogsértések esetén hozandó azonnali végrehajtási intézkedések
(1) Amennyiben uniós hajón fedélzetén súlyos jogsértésre derül fény, a lobogó szerinti tagállam gondoskodik arról, hogy a lobogója alatt közlekedő halászhajó a vizsgálatot követően minden halászati tevékenységet beszüntessen, és erről kellő időben értesíti a Bizottságot.
(2) Amennyiben a halászati tevékenységben részt vevő uniós hajót nem kötelezik kikötésre, ezzel kapcsolatban a lobogó szerinti tagállam 72 órán belül megfelelő indoklást küld a Bizottságnak.
III. FEJEZET
VÉGREHAJTÁS
12. cikk
Nemzeti ellenőrzési cselekvési programok
(1) Az egyedi ellenőrzési és vizsgálati programot az 1224/2009/EK rendelet 46. cikkében említett, a Görögország, Spanyolország, Franciaország, Olaszország, Ciprus, Málta és Portugália által elfogadott nemzeti ellenőrzési cselekvési programok révén kell végrehajtani.
(2) A nemzeti ellenőrzési cselekvési programokat az e határozatban megállapított céloknak, prioritásoknak, referenciamutatóknak és eljárásoknak megfelelően kell létrehozni, valamint a programoknak tartalmazniuk kell a III. mellékletben felsorolt adatokat.
(3) A nemzeti ellenőrzési cselekvési programokat olyan éves végrehajtási terv kíséretében kell benyújtani, amelyeknek meg kell határozniuk az előirányzott emberi és dologi erőforrásokat, valamint a telepítésük helye szerinti övezeteket. Az éves végrehajtási terveknek figyelembe kell venniük az I. mellékletben meghatározott referenciamutatókat.
(4) A 2012-es és 2013-as halászidényre vonatkozóan a tagállamok 2011. szeptember 15-ig, illetve 2012. szeptember 15-ig benyújtják nemzeti ellenőrzési cselekvési programjukat és éves végrehajtási ütemtervüket. A tagállamok azokat sorrendben 2012. január 1-jéig, illetve 2013. január 1-jéig elérhetővé teszik honlapjuk biztonságos részén.
13. cikk
Tagállamok közötti együttműködés
A 12. cikk (1) bekezdésében említett tagállamokkal valamennyi tagállam együttműködik az egyedi ellenőrzési és vizsgálati program végrehajtása érdekében.
14. cikk
Közös vizsgálati és felügyeleti tevékenységek
A 12. cikkben említett nemzeti ellenőrzési cselekvési programok részben vagy egészben végrehajthatók a Közösségi Halászati Ellenőrző Hivatal (CFCA) által a 768/2005/EK rendelettel összhangban elfogadott közös alkalmazási terv révén.
15. cikk
A nemzeti ellenőrzési cselekvési programok végrehajtásáról szóló jelentés
(1) A 12. cikk (1) bekezdésében említett tagállamok eljuttatják a Bizottságnak és a CFCA-nak a 12. cikk szerinti nemzeti ellenőrzési cselekvési programjuk végrehajtásáról szóló jelentést.
(2) Az időközi jelentéseket minden évben július 1-jén és szeptember 15-én, a záró jelentést pedig ugyanazon év december 15-ig kell benyújtani.
(3) A szóban forgó jelentésnek - a II. mellékletben szereplő táblázatnak megfelelően - tartalmaznia kell az alábbiakra vonatkozó információkat:
a)
a havonta végrehajtott ellenőrzési és vizsgálati tevékenységek;
b)
valamennyi feltárt jogsértés, minden egyes esetben megadva
i.
az érintett halászati tevékenységben részt vevő hajót (név, lobogó, külső azonosító kód), halcsapdát, illetve a kékúszójú tonhal feldolgozásával és/vagy kereskedelmével foglalkozó halgazdaságot vagy vállalkozást;
ii.
a vizsgálat dátumát, időpontját és helyét;
iii.
a jogsértés jellegét, beleértve a 10. és a 11. cikkben említett súlyos jogsértésekre vagy szabályszegésekre vonatkozó információkat;
iv.
a feltárt jogsértések nyomon követésének jelenlegi helyzetét (pl. folyamatban lévő ügy, fellebbezés alatt álló ügy, vizsgálat alatt álló ügy);
v.
a kiszabott büntetések pontos ismertetését (pl. a bírság mértéke, az elkobzott halfogás és/vagy halászeszköz értéke, írásbeli figyelmeztetés) és az igazoló dokumentumokat;
vi.
indoklást abban az esetben, ha nem történt intézkedés;
c)
a tagállamok között történő bármilyen vonatkozó koordinációs és együttműködési tevékenység.
(4) A jogsértéseknek mindaddig szerepelniük kell minden egyes későbbi jelentésben, amíg a velük kapcsolatos eljárások az érintett tagállam joga szerint le nem zárulnak.
16. cikk
Kiegészítő információk
A tagállamok a Bizottság rendelkezésére bocsátják az általa e határozat végrehajtásával kapcsolatban kért kiegészítő információkat.
17. cikk
Uniós vizsgálati terv és jelentés
(1) Az e határozat és a nemzeti ellenőrzési cselekvési programok alapján, valamint a tagállamokkkal folytatott konzultációt követően a Bizottság az ICCAT-bizottságnak a 10-04 számú ICCAT-ajánlás 9. pontja szerint tartandó éves ülése előtt egy hónappal benyújtja a szóban forgó bizottságnak az uniós vizsgálati tervet.
(2) A Bizottság évente egy alkalommal összehívja a halászati és akvakultúra-ágazati bizottság ülését az egyedi ellenőrzési és vizsgálati program betartásának és eredményeinek értékelésére, valamint az Unió által az ICCAT titkárságának minden év október 15-ig benyújtandó jelentés elkészítése céljából.
IV. FEJEZET
ZÁRÓ RENDELKEZÉSEK
18. cikk
Címzettek
Ennek a határozatnak a tagállamok a címzettjei.
Kelt Brüsszelben, 2011. március 29-én.

Labels: 20
11
6